Cuneiform Tablet Kt 94/k 840 (AKT 6a 115)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ša-lim-a-šùr qí-bi-ma um-ma {d}IM.GAL-ma a-na ṭup-pí a-šu-mì i-dí-a-bi-im ša ta-áš-pu-ra-ni a-šùr-ma-lik ù ša-lim-a-šur áš-al-ma um-ma a-na-ku-ma i-nu-mì i-sú-ri-ik a-wa-tim ša i-dí-a-bi-im iš-tí me-ra-ni iš-tí GUDU₄ ša IŠTAR ù É za-ak-ta-a ù a-li ta-ad-mì-iq-tám i-dí-nu-šu-ni a-wa-tim ig-mu-ru i-nu-mì-šu-ma KÙ.BABBAR ša ša-qá-lim iš-qú-ul ù ší-tí KÙ.BABBAR ṭup-pí-šu ú-ḫa-ri-mu ša i-dí-a-bu-um ḫa-bu-lu-ma šál-ma-a-šùr qá-ta-tù-ni um-ma šu-nu-ma ṭup-pu-um šu-um-šu ú-lá ḫa-ri-im KÙ.BABBAR ú-šé-bi-lam-ma a-na a-wi-li ni-iš-qú-ul um-ma šu-nu-ma ke-na i-sú-ri-ik i-na ma-aḫ-ri-ni e-ta-wu-šu-um um-ma šu-ut-ma ḫa-bu-ul a-ḫi-kà lu a-na-kam lu i-na GÁN-lim šu-qú-ul-ma ù a-lik-ma i-na KÙ.BABBAR-áp a-ḫi-kà le-qé šu-ma KÙ.BABBAR-áp a-ḫi-kà lá-šu i-na na-ru-qí-kà šu-qúl a-na a-wa-tim a-ni-a-tim ša i-sú-ri-ik i-na ma-aḫ-ri-šu-nu e-ta-wu-ku-ni ú-šé-ra-sú-nu-ma KÁ DINGIR ṭup-pá-áš-nu a-lá-qé ṭup-pá-am ša qá-tí-kà É bé-lá-tim ni-ip-té-ma ṭup-pu-um iš-té-nu-um-ma šál-tí-kà <gap> ša KIŠIB ú-ku-a ù tap-pá-e-šu ú ší-na 2 ta-aḫ-sí-is-ta-an i-ba-ší-a ša DUMU en-na-nim ṭup-pá-am ni-iš-e-ma lá-šu a-šu-mì DUMU i-ba-a-a a-lu-um dí-nam i ḫa-am-ri-im i-dí-in-ma ma-ma-an ra-bi-ṣa-am iṣ-bu-tù ù ṭup-pá-am a-na ša-sú-ḫi-im il₅-qé-ú lu i-na a-lim{ki} lu i-na GÁN-lim ṭup-pu-šu-nu i-mu-tù kà-ru-um kà-ni-iš dí-in KÙ.BABBAR ù KÙ.GI i-dí-a-an šu-ma a-wi-lúm na-dí-tám i-za-kàr a-na kà-ri-im i-pá-té-ma šu-ma ša 3 a-wa-tim a-na a-lim{ki} i-lá-kam šu-ma lá 3 a-wa-tim a-na a-lim{ki} lá i-lá-kam ša i-lá-kà-ni lá i-ba-lá-aṭ a-šùr-ma-lik ù šál-ma-a-šur aṣ-ba-at-ma um-ma a-na-ku-ma a-šu-mì ú-ṭí-ti-im na-áš-pá-ar-tí ša-lim-a-šùr ta-áš-me-a qí-bi-a-nim-ma ma-lá ú-ṭù-tù-um ša-áp-kà-at-ni tí-ir-tí a-na a-wi-lim li-li-ik um-ma šu-nu-ma a-ta a-na ú-ṭí-tí-im tù-sà-na-aq-ni-a-tí ni-a-a-tù-ba ta-ad-mì-qá-tù-ni a-li li-li-kam-ma ú-ṭá-ta-am ma-ma-an i-ta-ba-al um-ma šu-nu-ma iš-tù MU.5.ŠÈ a-na tí-ir-tí-šu i-ze-za-am lá ni-mu-a um-ma a-na-ku-ma mì-šu lu-mu-un li-bi₄-ku-nu um-ma šu-nu-ma a-lá-an ta-ad-mì-qá-tim ša ni-dí-nu-šu-ni mì-ma ša-ni-a-am lu-mu-un li-bi-im lá ni-šu-šu-um a-bi₄ a-ta be-lí a-ta a-na šál-ṭim lá ta-ša-kà-na-ni ša tí-ir-tí a-dí u₄-mì-im a-nim lá i-li-kà-ku-ni um-ma a-na-ku-ma mì-nam a-wa-tim ma-šu-ḫa-tim lá-áš-pu-ra-šu-um 10 GÍN KÙ.BABBAR ḫu-ra-ṣa-num a-ma-kam a-na be-a-li-im iq-bi-a-am um-ma a-na-ku-ma iš-tí ša-lim-a-šur me-eḫ-ra-tim al-qé KÙ.BABBAR šé-bi₄-lam